Aproximativ 100 de poliţişti din trupele de acţiuni speciale au participat, în această săptămână, la un exerciţiu tactic desfăşurat la Botoşani.
Potrivit Inspectoratului de Poliţie Judeţean (IPJ) Botoşani, la exerciţiu au luat parte structurile de intervenţie şi acţiuni speciale ale unităţilor de poliţie de pe flancul nord-estic al României şi din Republica Moldova.
Stagiul de pregătire ‘Blue Guardians’ a fost organizat la iniţiativa IPJ Botoşani în colaborare cu IPJ Suceava, cu participarea poliţiştilor din trupele speciale din Botoşani, Suceava, Maramureş, Iaşi, Vaslui, Galaţi, Tulcea, Bacău, Bucureşti şi din Republica Moldova.
‘Scopul exerciţiului este de a realiza schimbul de experienţă şi bune practici între structurile de intervenţie şi acţiuni speciale române şi cele din Republica Moldova, în vederea cunoaşterii şi înţelegerii diferitelor tipuri de ameninţare, elaborării strategiilor de combatere şi neutralizare a acestora, precum şi rezilienţa structurilor implicate’, a declarat purtătorul de cuvânt al IPJ Botoşani, Delia Nenişcu.
Activităţile s-au desfăşura în Tabăra Air Soft ‘Codrii de Aramă’ Botoşani şi Poligonul militar Copălău şi au constat în pregătire tactică şi tragere cu toate categoriile de armament.
(AGERPRES/FOTO radioiasi.ro – imagine ilustrativă)